Rijeka, 12. veljače 2020.g.

**PRIOPĆENJE ZA MEDIJE**

**KONCERT GIULIANA CARMIGNOLE NA GUARNIERIJEVOJ VIOLINI**

Iako je prethodno najavljeno da će **Giuliano Carmignola na koncertu 14. veljače 2020. u HNK Ivana pl. Zajca** svirati na svojoj Stradivari violini**, umjetnik će nastup održati na Guarnierijevoj violini**, koja je također njegovo vlasništvo.

Iako su obje violine izuzetno vrijedne i pripadaju redu vrhunskih, svjetski poznatih instrumenata, onim posjetiteljima koji zbog ove promjene ne žele prisustvovati izvedbi, bit će omogućen povrat kupljenih karata.

**Giuliano Carmignola, jedan od ponajboljih violinista baroka, na Guarnierijevoj violini riječkoj će se publici predstaviti djelima Antonija Vivaldija. Uz njega nastupa i Venice Baroque Orchestra jedan od najboljih ansambala posvećenih baroknoj glazbi i baroknim instrumentima**.

Podsjećamo, **Giuliano Carmignola, talijanski je violinist koji više od bilo kojega drugog violinista izvodi repertoar baroka i ranog klasicizma, posebice Vivaldija**. Dugi niz godina Carmignola surađuje sa svjetski poznatim dirigentima i orkestrima, među kojima je i Venice Baroque Orchestra.

**Venice Baroque Orchestra osnovao je 1997. ekspert za baroknu glazbu i čembalist Andrea Marcon (IT)**. Njihova glazbena misija temelji se na posvećenosti popularizaciji remek djela 17. i 18. stoljeća te su zahvaljujući ovom orkestru mnoga barokna djela doživjela svoje nove premijere, poput L’Orione Francesca Cavallija, Atenaide Antonia Vivaldija i La morte d’Adone Benedetta Marcella.

Publiku u HNK Ivana pl. Zajca očekuje vrhunska izvedba, vrhunskih umjetnika i uživanje u najljepšim baroknim glazbenim djelima.

Olja Mataija

Rijeka 2020

098 174 24 52

olja.mataija@rijeka2020.eu